**ԹԱԼԻՆ ՀԱՄԱՅՆՔԻ ՂԵԿԱՎԱՐ ՏԱՎՐՈՍ ՍԱՓԵՅԱՆԻ ՇՆՈՐՀԱՎՈՐԱԿԱՆ ՈւՂԵՐՁԸ ՈւՍՈՒՑՉԻ ՕՐՎԱ ԱՌԹԻՎ.**

 05 հոկտեմբեր 2022թ

***Հարգարժա՛ն Ուուցիչներ,***

Ամենաջերմ սիրով շնորհավորում եմ ձեզ՝ մասնագիտական տոնի առթիվ։

Մանկավարժությունը՝ արվեստ է, մեծագույն ձեռքբերում, որը ոչ բոլորին է հատուկ, և մեր ժողովուրդն երախտագիտության մեծ զգացումով է նշում այդ օրը։Բոլոր ժամանակներում էլ ուսուցիչն է հոգևորականի հետ մեր մեջ սերմանել հայրենիքի, հավատի ու լեզվի՝ մեր ինքնության լույսը։Երկրի ապագան սկսվում է ուսուցչից, նրա տված դաստիարակությունից, նրա փորձից ու խորհուրդներից, որոնք եղել ու մնում են արժեքավոր անհրաժեշտություն։ Ոուուցչի տեղն ու դերը մեր արժեհամակարգում մենք շատ լավ գիտենք, բայց այսօր, ուսուցչին նվիրված օրը նշում ենք բարդ ժամանակներում, մտահոգիչ ու լարված իրավիճակում։

Այսօր, գիտատեխնիկական կրթության զարգացման շնորհիվ էլ ավելի է մեծացել ուսուցչի կողմից գիտելիքի մատուցման եղանակներն ու ձևերը։Սակայն չի նվազել Ուսուցչի դերը, միշտ մնացել է առաջնային սերունդների կրթադաստիարակչական բանաձևում, որովհետև նրանցից յուրաքանչյուրը մեզ սովորեցնում է կյանքի դասեր՝ պայքարել ու մաքառել, սիրել, գթալ ու ներել, հաղթել ու լինել ուժեղ, լինել քաղաքակիրթ։Սովորեցնում է պահպանել ազգային արժեքները, հայրենիքը, ընտանիքը և այդ բոլորը ամփոփվում է մեկ բառում հատուկ կերպարով՝ Ուսուցիչ։ Որքան էլ շատ լինեն դպրոցներն ու համալսարանները, կրթօջախները, միևնույն է, առանց որակյալ ուսուցչի, որակյալ արդյունք չի կարող լինել։

Սիրելի՛ մանկավարժներ, պետականակերտմանը նպաստում է նաև կրթությունը՝ պետականությունը ծնվում և ապրում է կրթված անհատի, կրթված հասարակության շնորհիվ, որն իրականություն է դառնում շնորհաշատ ուսուցիչների անդուլ աշխատանքով։Դուք մեր պետության հիմնաքարերից եք՝ սերունդ կրթող, դաստիարակող, միտքը կռող, ապագա հայրենասեր ու պետականամետ քաղաքացի կերտող Ուսուցիչն եք։ Համոզված եմ, որ մենք բոլորս, շնորհակալ ու երախտապարտ ենք և՛ մեր ուսուցիչներին, և՛ նրանց, որոնցից ինչ որ բան ենք սովորել ու շարունակում ենք սովորել։Դուք ստանձնում եք հայրենանվեր և ազգանպաստ առաքելություն։Ձեր շնորհիվ է, որ դպրոցը դառնում է կրթօջախ ու տուն, գիտելիքի դարբնոց, ընտանեկան հարազատ միջավայր։

Հարգելի մանկավարժներ, մանկավարժ վետերաններ, սիրով ու նվիրումով շնորհավորում եմ Ձեզ մասնագիտական տոնի առթիվ, մաղթում ամենալավագույնը՝ խաղաղություն, առողջություն, բեղուն գրիչ, հզոր Հայրենիք։

**Շնորհավորանքներով**

**Թալին համայնքի ղեկավար` Տավրոս Սափեյան**